|  |
| --- |
| Α′ ΣΥΛΛΟΓΟΣ ΕΚΠΑΙΔΕΥΤΙΚΩΝ Π.Ε. ΠΕΙΡΑΙΑ**“ΡΗΓΑΣ ΦΕΡΑΙΟΣ”**ΤΖΑΒΕΛΛΑ ΚΑΙ ΑΛΕΞΑΝΔΡΟΥ 1, ΠΕΙΡΑΙΑΣ 18533 **e-mail:** **info@rigasfereospeiraias.gr** **http://www.rfp.gr** |



 ΠΕΙΡΑΙΑΣ 05/02/2023, Α.Π: 100

ΠΡΟΣ: ΤΑ ΜΕΛΗ ΤΟΥ ΣΥΛΛΟΓΟΥ

**Θέμα: Κανένας εκπαιδευτικός δεν υποχρεούται να παρέχει τηλεκπαίδευση από το σπίτι του – Λέμε ΟΧΙ στην κοροϊδία και στις επικοινωνιακές τακτικές του ΥΠΑΙΘ και της κυβέρνησης**

 *Συνάδελφισσες, συνάδελφοι,*

 Λόγω της αναστολής λειτουργίας των σχολικών μονάδων εξαιτίας της κακοκαιρίας και μετά από ερωτήματα συναδέλφων, σας ενημερώνουμε ότι κανένας εκπαιδευτικός δεν είναι υποχρεωμένος να παρέχει τηλεκπαίδευση από τον προσωπικό του χώρο και με δικό του εξοπλισμό. Το σπίτι μας δεν είναι χώρος εργασίας.

 Επίσης, λόγω δυσμενών καιρικών συνθηκών, θεωρούμε αδιανόητο να επιβάλλεται η εφαρμογή τηλεκπαίδευσης, όταν δεν έχει εξασφαλιστεί η ασφάλεια των εκπαιδευτικών που χρησιμοποιούν τον εξοπλισμό του σχολείου τους και άρα θα πρέπει να μετακινηθούν προς τις σχολικές μονάδες τους. Τα ακραία καιρικά φαινόμενα ισχύουν για όλους, μαθητές και εκπαιδευτικούς, και πρωτίστως ενδιαφέρει η ασφαλής πρόσβαση στους χώρους εργασίας των εκπαιδευτικών. Με δεδομένο ότι η πρόσβαση στα σχολεία δεν θα είναι ασφαλής για τους εκπαιδευτικούς, η παροχή οποιασδήποτε μορφής τηλεκπαίδευσης καθίσταται αδύνατη.

Τέλος, τονίζουμε ότι την Κυριακή τα σχολεία είναι κλειστά γιατί είναι ημέρα αργίας και επομένως οι εκπαιδευτικοί ούτε μπορούν ούτε υποχρεούνται να προχωρήσουν σε οποιεσδήποτε ενέργειες για την εφαρμογή της τηλεκπαίδευσης.

 Επιτέλους ας σταματήσει η κοροϊδία και οι επικοινωνιακές τακτικές του ΥΠΑΙΘ και της κυβέρνησης στην προσπάθειά τους να αποκρύψουν το γεγονός ότι έχουν αφήσει τα σχολεία τόσο με ανεπαρκή τεχνολογικό εξοπλισμό και υποδομές, όσο και με εκατοντάδες λειτουργικά κενά από την αρχή της χρονιάς.

 Για όλα τα παραπάνω το Δ.Σ. του Συλλόγου παρέχει πλήρη συνδικαλιστική κάλυψη σε όλα τα μέλη του.

*Επισημαίνουμε ότι είναι σε ισχύ και η σχετική απόφαση της ΔΟΕ του 2022 που σας την επισυνάπτουμε.*

|  |  |  |
| --- | --- | --- |
| σάρωση0002Ο ΠΡΟΕΔΡΟΣΜΑΡΙΟΣ ΧΑΔΟΥΛΗΣ  | rigas ferraios 2.jpgΓΙΑ ΤΟ Δ.Σ. | Ο ΓΕΝ. ΓΡΑΜΜΑΤΕΑΣσάρωση0001ΣΩΤΗΡΗΣ ΚΑΡΛΗΣ |